title: 2015 m. spalio 5 d. Tarybos sprendimas (ES) 2015/1987 dėl Protokolo, kuriuo nustatomos žvejybos galimybės ir finansinis įnašas, numatyti Europos bendrijos ir Bisau Gvinėjos Respublikos žuvininkystės sektoriaus partnerystės susitarime, sudarymo

text:
6.11.2015

               LT

               Europos Sąjungos oficialusis leidinys

               L 290/1

         TARYBOS SPRENDIMAS (ES) 2015/1987
   2015 m. spalio 5 d.
   dėl Protokolo, kuriuo nustatomos žvejybos galimybės ir finansinis įnašas, numatyti Europos bendrijos ir Bisau Gvinėjos Respublikos žuvininkystės sektoriaus partnerystės susitarime, sudarymo
   EUROPOS SĄJUNGOS TARYBA,
   atsižvelgdama į Sutartį dėl Europos Sąjungos veikimo, ypač į jos 43 straipsnį kartu su 218 straipsnio 6 dalies antros pastraipos a punktu ir 218 straipsnio 7 dalimi,
   atsižvelgdama į Europos Komisijos pasiūlymą,
   atsižvelgdama į Europos Parlamento pritarimą,
   kadangi:

               (1)

               2008 m. kovo 17 d. Taryba Reglamentu (EB) Nr. 241/2008 (1) patvirtino Europos bendrijos ir Bisau Gvinėjos Respublikos žuvininkystės sektoriaus partnerystės susitarimo (toliau – Susitarimas) sudarymą;

               (2)

               Sąjunga derėjosi su Bisau Gvinėjos Respublika dėl naujo protokolo, kuriuo Sąjungos laivams suteikiamos žvejybos galimybės vandenyse, į kuriuos Bisau Gvinėjos Respublika turi suverenias teises arba kurie priklauso jos jurisdikcijai žuvininkystės srityje (toliau – Protokolas);

               (3)

               Protokolas buvo pasirašytas 2014 m. lapkričio 24 d. remiantis Tarybos sprendimu 2014/782/ES (2) ir laikinai taikomas nuo jo pasirašymo dienos;

               (4)

               Susitarimu įsteigtas jungtinis komitetas, kuriam pavesta kontroliuoti Susitarimo taikymą. Be to, vadovaujantis Protokolu, jungtinis komitetas gali patvirtinti tam tikrus Protokolo pakeitimus. Siekiant palengvinti tokių pakeitimų patvirtinimą, reikėtų Komisiją įgalioti, laikantis konkrečių sąlygų, juos patvirtinti taikant supaprastintą procedūrą;

               (5)

               Protokolas turėtų būti patvirtintas,

         PRIĖMĖ ŠĮ SPRENDIMĄ:
   1 straipsnis
   Sąjungos vardu patvirtinamas Protokolas, kuriuo nustatomos žvejybos galimybės ir finansinis įnašas, numatyti Europos bendrijos ir Bisau Gvinėjos Respublikos žuvininkystės sektoriaus partnerystės susitarime (3).
   2 straipsnis
   Tarybos pirmininkas Sąjungos vardu pateikia Protokolo 19 straipsnyje numatytą pranešimą (4).
   3 straipsnis
   Laikantis priede pateiktų nuostatų ir sąlygų, Komisija įgaliojama Sąjungos vardu patvirtinti jungtiniame komitete priimtus Protokolo pakeitimus.
   4 straipsnis
   Šis sprendimas įsigalioja jo priėmimo dieną.

      Priimta Liuksemburge 2015 m. spalio 5 d.

            Tarybos vardu

            Pirmininkas

         N. SCHMIT

      (1)  2008 m. kovo 17 d. Tarybos reglamentas (EB) Nr. 241/2008 dėl Europos bendrijos ir Bisau Gvinėjos Respublikos žuvininkystės sektoriaus partnerystės susitarimo sudarymo (OL L 75, 2008 3 18, p. 49).

      (2)  OL L 328, 2014 11 13, p. 1.

      (3)  Protokolas buvo paskelbtas OL L 328, 2014 11 13, p. 3 kartu su sprendimu dėl jo pasirašymo.

      (4)  Protokolo įsigaliojimo datą Europos Sąjungos oficialiajame leidinyje paskelbs Tarybos Generalinis sekretoriatas.

      PRIEDAS

         Įgaliojimų taikymo sritis ir Sąjungos pozicijos, kurios turi būti laikomasi jungtiniame komitete, nustatymo procedūra

                  1.

                  Komisija įgaliojama vesti derybas su Bisau Gvinėjos Respublika ir, atitinkamais atvejais bei laikantis šio priedo 3 punkto, susitarti dėl Protokolo pakeitimų, susijusių su šiais klausimais:

                              a)

                              žvejybos galimybių ir finansinio įnašo koregavimu pagal Protokolo 6 ir 7 straipsnius;

                              b)

                              sprendimu dėl sektoriui skiriamos paramos taisyklių pagal Protokolo 3 straipsnį;

                              c)

                              techninėmis specifikacijomis ir taisyklėmis, kurios priklauso jungtinio komiteto kompetencijai pagal Protokolo priedą.

                  2.

                  Pagal Susitarimą įsteigtame jungtiniame komitete Sąjunga:

                              a)

                              veikia vadovaudamasi Sąjungos tikslais, kurių siekiama vykdant bendrą žuvininkystės politiką;

                              b)

                              atsižvelgia į 2012 m. kovo 19 d. Tarybos išvadas dėl komunikato dėl bendros žuvininkystės politikos išorės aspekto;

                              c)

                              skatina laikytis pozicijų, kurios suderinamos su atitinkamomis regioninių žuvininkystės valdymo organizacijų patvirtintomis taisyklėmis.

                  3.

                  Kai jungtinio komiteto posėdyje numatyta priimti sprendimą dėl Protokolo pakeitimų, kaip nurodyta 1 punkte, imamasi būtinų priemonių, kad pozicijoje, kuri bus pareikšta Sąjungos vardu, būtų atsižvelgta į Komisijai pateiktą naujausią statistinę, biologinę ir kitą susijusią informaciją.
                  Šiuo tikslu, remdamosi tokia informacija, Komisijos tarnybos, likus pakankamai laiko iki atitinkamo jungtinio komiteto posėdžio, perduoda Tarybai arba jos parengiamiesiems organams apsvarstyti ir patvirtinti dokumentą, kuriame išsamiai pateikti siūlomos Sąjungos pozicijos elementai.
                  Numatomą Sąjungos poziciją 1 punkto a papunktyje nurodytais klausimais Taryba turi patvirtinti kvalifikuota balsų dauguma. Kitais atvejais laikoma, kad parengiamajame dokumente numatyta Sąjungos pozicija patvirtinta, jeigu tam tikras blokuojančiai mažumai ekvivalentiškas valstybių narių skaičius tam nepaprieštarauja Tarybos parengiamojo organo posėdyje arba per 20 dienų nuo parengiamojo dokumento gavimo, atsižvelgiant į tai, kas įvyks anksčiau. Esant prieštaravimui, klausimas perduodamas Tarybai.
                  Jei kituose susitikimuose, įskaitant vietoje rengiamus susitikimus, neįmanoma pasiekti susitarimo, kad Sąjungos pozicijoje būtų atsižvelgta į naujus elementus, klausimas perduodamas Tarybai arba jos parengiamiesiems organams.

                  4.

                  Komisijos prašoma tinkamu laiku imtis visų priemonių, kurios būtinos siekiant tęsti tolesnę veiklą, susijusią su jungtinio komiteto sprendimu, be kita ko, atitinkamais atvejais paskelbti atitinkamą sprendimą Europos Sąjungos oficialiajame leidinyje ir pateikti pasiūlymus, kurie būtini tokiam sprendimui įgyvendinti.


title: 2011 m. gruodžio 19 d. Tarybos sprendimas 2012/315/BUSP dėl Europos Sąjungos ir Naujosios Zelandijos susitarimo, kuriuo nustatomos Naujosios Zelandijos dalyvavimo Europos Sąjungos krizių valdymo operacijose bendrosios sąlygos, pasirašymo ir sudarymo

text:
21.6.2012

               LT

               Europos Sąjungos oficialusis leidinys

               L 160/1

         TARYBOS SPRENDIMAS 2012/315/BUSP
   2011 m. gruodžio 19 d.
   dėl Europos Sąjungos ir Naujosios Zelandijos susitarimo, kuriuo nustatomos Naujosios Zelandijos dalyvavimo Europos Sąjungos krizių valdymo operacijose bendrosios sąlygos, pasirašymo ir sudarymo
   EUROPOS SĄJUNGOS TARYBA,
   atsižvelgdama į Europos Sąjungos sutartį, ypač į jos 37 straipsnį, ir į Sutartį dėl Europos Sąjungos veikimo, ypač į jos 218 straipsnio 5 ir 6 dalis,
   atsižvelgdama į Sąjungos vyriausiojo įgaliotinio užsienio reikalams ir saugumo politikai (toliau – vyriausiasis įgaliotinis) pasiūlymą,
   kadangi:

               (1)

               trečiųjų valstybių dalyvavimo Europos Sąjungos krizių valdymo operacijose sąlygos turėtų būti nustatytos susitarimu, kuriuo nustatomos tokio galimo būsimo bendradarbiavimo bendrosios sąlygos, o ne apibrėžiamos kiekvienai atitinkamai operacijai atskirai;

               (2)

               2010 m. balandžio 26 d. Tarybai priėmus sprendimą, kuriuo leista pradėti derybas, vyriausiasis įgaliotinis derėjosi dėl Sąjungos ir Naujosios Zelandijos susitarimo, kuriuo nustatomos Naujosios Zelandijos dalyvavimo Europos Sąjungos krizių valdymo operacijose bendrosios sąlygos (toliau – Susitarimas);

               (3)

               Susitarimas turėtų būti patvirtintas,

         PRIĖMĖ ŠĮ SPRENDIMĄ:
   1 straipsnis
   Sąjungos vardu patvirtinamas Europos Sąjungos ir Naujosios Zelandijos susitarimas, kuriuo nustatomos Naujosios Zelandijos dalyvavimo Europos Sąjungos krizių valdymo operacijose bendrosios sąlygos.
   Susitarimo tekstas pridedamas prie šio sprendimo.
   2 straipsnis
   Tarybos pirmininkas įgaliojamas paskirti asmenį (-is), įgaliotą (-us) pasirašyti Susitarimą, kad jis taptų privalomas Sąjungai.
   3 straipsnis
   Tarybos pirmininkas Sąjungos vardu pateikia Susitarimo 16 straipsnio 1 dalyje numatytą pranešimą.
   4 straipsnis
   Šis sprendimas įsigalioja jo priėmimo dieną.

      Priimta Briuselyje 2011 m. gruodžio 19 d.

            Tarybos vardu

            Pirmininkas

         M. KOROLEC

    ---documentbreak---

               21.6.2012

               LT

               Europos Sąjungos oficialusis leidinys

               L 160/1

         VERTIMAS
   Europos Sąjungos ir Naujosios Zelandijos
   SUSITARIMAS
   kuriuo nustatomos Naujosios Zelandijos dalyvavimo Europos Sąjungos krizių valdymo operacijose bendrosios sąlygos
   EUROPOS SĄJUNGA (ES)
   ir
   NAUJOJI ZELANDIJA
   toliau – Šalys,
   KADANGI:

               (1)

               Europos Sąjunga gali nuspręsti imtis veiksmų krizių valdymo srityje;

               (2)

               Europos Sąjunga nuspręs, ar trečiosios valstybės bus pakviestos dalyvauti ES krizių valdymo operacijoje. Naujoji Zelandija gali priimti Europos Sąjungos kvietimą ir pasiūlyti savo įnašą. Tuo atveju Europos Sąjunga nuspręs, ar priimti pasiūlytą Naujosios Zelandijos įnašą;

               (3)

               Naujosios Zelandijos dalyvavimo ES krizių valdymo operacijose sąlygos turėtų būti nustatytos susitarimu, kuriuo nustatomos tokio galimo būsimo dalyvavimo bendrosios sąlygos, o ne apibrėžiamos kiekvienai atitinkamai operacijai atskirai;

               (4)

               toks susitarimas turėtų nedaryti poveikio Europos Sąjungos sprendimų priėmimo autonomiškumui ir neturėtų iš anksto nulemti kiekvienu atveju atskirai priimamų Naujosios Zelandijos sprendimų dalyvauti ES krizių valdymo operacijoje;

               (5)

               toks susitarimas turėtų būti taikomas tik ES krizių valdymo operacijoms ir neturėtų daryti poveikio galiojantiems susitarimams, kuriais reglamentuojamas Naujosios Zelandijos dalyvavimas jau vykdomoje ES krizių valdymo operacijoje,

         SUSITARĖ:
   I   SKIRSNIS

      BENDROSIOS NUOSTATOS

   1 straipsnis
   Sprendimai dėl dalyvavimo
   1.   Europos Sąjungai priėmus sprendimą pakviesti Naująją Zelandiją dalyvauti ES krizių valdymo operacijoje ir Naujajai Zelandijai nusprendus dalyvauti, Naujoji Zelandija pateikia informaciją apie Europos Sąjungai siūlomą savo įnašą.
   2.   Europos Sąjunga iš anksto kuo greičiau nurodo Naujajai Zelandijai tikėtiną įnašo bendrosioms operacijos išlaidoms padengti dydį, kad padėtų Naujajai Zelandijai suformuluoti savo pasiūlymą.
   3.   Europos Sąjunga įvertina Naujosios Zelandijos siūlomą įnašą konsultuodamasi su Naująja Zelandija.
   4.   Europos Sąjunga laiku laišku praneša Naujajai Zelandijai apie to įvertinimo rezultatus, kad užtikrintų Naujosios Zelandijos dalyvavimą pagal šio Susitarimo nuostatas.
   2 straipsnis
   Bendrosios sąlygos
   1.   Naujoji Zelandija prisijungia prie Tarybos sprendimo, kuriuo Europos Sąjungos Taryba nusprendžia, kad ES vykdys krizių valdymo operaciją, ir prie bet kokio kito sprendimo, kuriuo Europos Sąjungos Taryba nusprendžia pratęsti ES krizių valdymo operaciją, remdamasi šio Susitarimo nuostatomis ir bet kuriais reikalingais įgyvendinimo susitarimais.
   2.   Naujosios Zelandijos dalyvavimas ES krizių valdymo operacijoje nedaro poveikio Europos Sąjungos sprendimų priėmimo autonomiškumui.
   3.   1 dalis nedaro poveikio Naujosios Zelandijos teisei pasitraukti iš dalyvavimo ES krizių valdymo operacijoje, jei ji nepritaria toje dalyje nurodytam sprendimui.
   3 straipsnis
   Personalo ir pajėgų statusas
   1.   Į ES civilinę krizių valdymo operaciją Naujosios Zelandijos komandiruoto personalo ir (arba) į ES karinę krizių valdymo operaciją nusiųstų Naujosios Zelandijos pajėgų statusas grindžiamas Europos Sąjungos ir valstybės (-ių), kurioje (-iose) vykdoma operacija, susitarimu dėl pajėgų (misijos) statuso, jei toks susitarimas sudarytas.
   2.   Į štabą ar vadovaujančius padalinius, įsikūrusius ne toje (tose) valstybėje (-ėse), kur vykdoma ES krizių valdymo operacija, nusiųsto personalo statusas grindžiamas atitinkamo štabo ir vadovaujančių padalinių susitarimais su Naująja Zelandija.
   3.   Nedarant poveikio 1 dalyje nurodytam susitarimui dėl pajėgų (misijos) statuso ir taikant galiojančius dvišalius arba daugiašalius susitarimus, tais atvejais, kai Naujosios Zelandijos pajėgos veikia ES valstybės narės laive ar orlaivyje, pastaroji valstybė turi jurisdikciją pagal savo vidaus įstatymus ir procedūras.
   4.   Naujoji Zelandija yra atsakinga už atsakymą į bet kokias su dalyvavimu ES krizių valdymo operacijoje susijusias pretenzijas, pateikiamas jos personalo ar susijusias su juo. Naujoji Zelandija yra atsakinga už bet kokio ieškinio, ypač teisinio ar drausminio, pareiškimą bet kuriam savo personalo nariui pagal savo įstatymus ir kitus teisės aktus.
   5.   Šalys susitaria atsisakyti visų pretenzijų (išskyrus sutartinius reikalavimus) viena kitai dėl žalos, padarytos bet kuriai iš Šalių priklausančiam ar jos valdomam turtui, jo praradimo ar sunaikinimo, arba dėl bet kurios iš Šalių personalo sužalojimo ar mirties, sukelto jam atliekant tarnybines pareigas vykdant šiame Susitarime numatytą veiklą, išskyrus didelio neatsargumo ar tyčinio nusižengimo atvejus.
   6.   Naujoji Zelandija įsipareigoja pateikti deklaraciją dėl pretenzijų bet kuriai valstybei, dalyvaujančiai ES krizių valdymo operacijoje, kurioje dalyvauja Naujoji Zelandija, atsisakymo, ir tai padaryti pasirašydama šį Susitarimą.
   7.   Europos Sąjunga įsipareigoja užtikrinti, kad Europos Sąjungos valstybės narės pateiktų deklaraciją dėl pretenzijų Naujajai Zelandijai atsisakymo jai ateityje dalyvaujant ES krizių valdymo operacijoje, ir tai padaryti pasirašydama šį Susitarimą.
   4 straipsnis
   Įslaptinta informacija
   1.   Naujoji Zelandija imasi atitinkamų priemonių, skirtų užtikrinti, kad ES įslaptinta informacija būtų saugoma pagal Europos Sąjungos Tarybos saugumo nuostatus, nustatytus 2011 m. kovo 31 d. Tarybos sprendime 2011/292/ES dėl saugumo taisyklių ES įslaptintai informacijai apsaugoti (1), ir pagal kompetentingų institucijų, įskaitant ES operacijos vadą, tolesnius nurodymus ES karinės krizių valdymo operacijos atveju arba pagal ES misijos vadovo tolesnius nurodymus ES civilinės krizių valdymo operacijos atveju.
   2.   Jei ES iš Naujosios Zelandijos gauna įslaptintos informacijos, tai informacijai suteikiama apsauga, atitinkanti jos slaptumo lygį ir nuostatuose dėl ES įslaptintos informacijos nustatytus standartus.
   3.   Jei ES ir Naujoji Zelandija yra sudariusios susitarimą dėl keitimosi įslaptinta informacija saugumo procedūrų, tokio susitarimo nuostatos taikomos veiklai ES krizių valdymo operacijoje.
   II   SKIRSNIS

      DALYVAVIMO CIVILINĖSE KRIZIŲ VALDYMO OPERACIJOSE NUOSTATOS

   5 straipsnis
   Į ES civilinę krizių valdymo operaciją komandiruotas personalas
   1.   Naujoji Zelandija užtikrina, kad į ES civilinę krizių valdymo operaciją komandiruotas jos personalas atliktų savo misiją vadovaudamasis:

               a)

               Tarybos sprendimu ir vėlesniais pakeitimais, kaip nurodyta 2 straipsnio 1 dalyje;

               b)

               operacijos planu;

               c)

               įgyvendinimo priemonėmis.

         2.   Naujoji Zelandija laiku informuoja ES civilinės krizių valdymo operacijos misijos vadovą (toliau – misijos vadovas) ir Sąjungos vyriausiąjį įgaliotinį užsienio reikalams ir saugumo politikai (toliau – vyriausiasis įgaliotinis) apie bet kokį savo įnašo į ES civilinę krizių valdymo operaciją pakeitimą.
   3   Turi būti atliktas į ES civilinę krizių valdymo operaciją komandiruojamo personalo sveikatos patikrinimas, komandiruojami nariai paskiepijami, jei kompetentingos Naujosios Zelandijos institucijos tai laiko reikalinga, ir jie turi turėti Naujosios Zelandijos kompetentingos institucijos išduotą tinkamumą pareigoms patvirtinantį sveikatos pažymėjimą. Į ES civilinę krizių valdymo operaciją komandiruotas personalas pateikia to pažymėjimo kopiją.
   6 straipsnis
   Pavaldumo tvarka
   1.   Naujosios Zelandijos komandiruotas personalas vykdo savo pareigas ir elgiasi išimtinai atsižvelgdamas į ES civilinės krizių valdymo operacijos interesus.
   2.   Visas personalas išlieka visiškai pavaldus savo nacionalinėms institucijoms.
   3.   Nacionalinės institucijos perduoda operacinį valdymą Europos Sąjungai.
   4.   Misijos vadovas yra atsakingas už ES civilinę krizių valdymo operaciją, jai vadovauja ir vykdo jos kontrolę veiksmų vietoje.
   5.   Misijos vadovas vadovauja ES civilinei krizių valdymo operacijai ir administruoja jos kasdienę veiklą.
   6.   Naujoji Zelandija turi tas pačias teises ir pareigas tvarkant kasdienę operacijos veiklą, kaip ir operacijoje dalyvaujančios Europos Sąjungos valstybės narės, remiantis 2 straipsnio 1 dalyje nurodytais teisiniais dokumentais.
   7.   ES civilinės krizių valdymo operacijos misijos vadovas yra atsakingas už ES civilinės krizių valdymo operacijos personalo drausmės kontrolę. Prireikus atitinkama nacionalinė institucija imasi drausminių priemonių.
   8.   Naujoji Zelandija skiria nacionalinio kontingento koordinatorių (NKK), kuris atstovauja operacijoje dalyvaujančiam jos nacionaliniam kontingentui. NKK nacionaliniais klausimais atsiskaito ES civilinės krizių valdymo operacijos misijos vadovui ir yra atsakingas už kasdienę kontingento drausmę.
   9.   Sprendimą užbaigti operaciją priima Europos Sąjunga, pasikonsultavusi su Naująja Zelandija, jei operacijos nutraukimo dieną Naujoji Zelandija vis dar prisideda prie ES civilinės krizių valdymo operacijos.
   7 straipsnis
   Finansiniai aspektai
   1.   Naujoji Zelandija prisiima visas išlaidas, susijusias su dalyvavimu operacijoje, išskyrus einamąsias išlaidas, kaip išdėstyta operacijos veiklos biudžete. Ši nuostata nedaro poveikio 8 straipsniui.
   2.   Valstybės (-ių), kurioje (-iose) vykdoma operacija, fizinių arba juridinių asmenų mirties, sužalojimo atveju arba jiems patyrus nuostolius ar žalą, klausimai dėl Naujosios Zelandijos galimos atsakomybės ir jos teikiamo kompensavimo sprendžiami laikantis sąlygų, numatytų 3 straipsnio 1 dalyje nurodytame taikomame susitarime dėl misijos statuso arba alternatyviuose taikomuose susitarimuose.
   8 straipsnis
   Įnašas į veiklos biudžetą
   1.   Naujoji Zelandija prisideda prie ES civilinės krizių valdymo operacijos biudžeto finansavimo.
   2.   Naujosios Zelandijos finansinis įnašas į veiklos biudžetą apskaičiuojamas pagal tą iš toliau nurodytų formulių, kurią taikant gaunama mažesnė suma:

               a)

               orientacinės sumos dalis, proporcinga Naujosios Zelandijos bendrųjų nacionalinių pajamų (toliau – BNP) ir visų valstybių, prisidedančių prie operacijos veiklos biudžeto, BNP sumos santykiui, arba

               b)

               veiklos biudžetui skirtos orientacinės sumos dalis, proporcinga Naujosios Zelandijos personalo, dalyvaujančio operacijoje, skaičiaus ir bendro visų operacijoje dalyvaujančių valstybių personalo skaičiaus santykiui.

         3.   Nepaisant 1 ir 2 dalių, Naujoji Zelandija neprisideda prie Europos Sąjungos valstybių narių personalui mokamų dienpinigių finansavimo.
   4.   Nepaisant 1 dalies, Europos Sąjunga iš principo atleidžia Naująją Zelandiją nuo finansinių įnašų, skirtų konkrečiai ES civilinei krizių valdymo operacijai, jeigu:

               a)

               Europos Sąjunga nusprendžia, kad Naujoji Zelandija dalyvaudama operacijoje reikšmingai prisideda prie jos, ir tai yra labai svarbu tai operacijai, arba

               b)

               Naujosios Zelandijos BNP vienam gyventojui neviršija nė vienos Europos Sąjungos valstybės narės BNP vienam gyventojui.

         5.   ES civilinės krizių valdymo operacijos misijos vadovas ir atitinkamos Naujosios Zelandijos administracinės tarnybos pasirašo susitarimą dėl Naujosios Zelandijos įnašų į ES civilinės krizių valdymo operacijos veiklos biudžetą mokėjimo. Į tą susitarimą įtraukiamos, inter alia, nuostatos dėl:

               a)

               atitinkamos sumos;

               b)

               finansinio įnašo mokėjimo tvarkos ir

               c)

               audito procedūros.

         III   SKIRSNIS

      DALYVAVIMO KARINĖSE KRIZIŲ VALDYMO OPERACIJOSE NUOSTATOS

   9 straipsnis
   Dalyvavimas ES karinėje krizių valdymo operacijoje
   1.   Naujoji Zelandija užtikrina, kad ES karinėje krizių valdymo operacijoje dalyvaujančios jos pajėgos ir personalas atliktų savo misiją vadovaudamiesi:

               a)

               Tarybos sprendimu ir vėlesniais pakeitimais, kaip nurodyta 2 straipsnio 1 dalyje;

               b)

               operacijos planu ir

               c)

               įgyvendinimo priemonėmis.

         2.   Naujoji Zelandija laiku informuoja ES operacijos vadą apie bet kokį savo dalyvavimo operacijoje pasikeitimą.
   10 straipsnis
   Pavaldumo tvarka
   1.   Visos ES karinėje krizių valdymo operacijoje dalyvaujančios pajėgos ir personalas išlieka visiškai pavaldūs savo nacionalinėms institucijoms.
   2.   Naujosios Zelandijos komandiruotas personalas vykdo savo pareigas ir elgiasi išimtinai atsižvelgdamas į ES karinės krizių valdymo operacijos interesus.
   3.   Vadovavimą savo pajėgų ir personalo veiklai ir taktinį vadovavimą ir (arba) kontrolę nacionalinės institucijos perduoda ES operacijos vadui, kuris turi teisę perduoti savo įgaliojimus.
   4.   Naujoji Zelandija turi tas pačias teises ir pareigas administruojant kasdienę operacijos veiklą, kaip ir dalyvaujančios Europos Sąjungos valstybės narės.
   5.   ES operacijos vadas, pasikonsultavęs su Naująja Zelandija, gali bet kada pareikalauti atšaukti Naujosios Zelandijos įnašą.
   6.   Naujoji Zelandija skiria vyriausiąjį karinį atstovą (toliau – VKA), kuris ES karinėje krizių valdymo operacijoje atstovauja nacionaliniam kontingentui. VKA konsultuojasi su ES pajėgų vadu visais su operacija susijusiais klausimais ir yra atsakingas už kasdienę Naujosios Zelandijos kontingento drausmę.
   11 straipsnis
   Finansiniai aspektai
   1.   Nedarant poveikio šio Susitarimo 12 straipsniui, Naujoji Zelandija prisiima visas išlaidas, susijusias su jos dalyvavimu operacijoje, išskyrus bendrai finansuojamas išlaidas, kaip numatyta šio Susitarimo 2 straipsnio 1 dalyje nurodytuose teisiniuose dokumentuose, taip pat Tarybos sprendime 2008/975/BUSP (2), nustatančiame ES karinio ar gynybinio pobūdžio operacijų bendrųjų sąnaudų finansavimo administravimo mechanizmą.
   2.   Valstybės (-ių), kurioje (-iose) vykdoma operacija, fizinių arba juridinių asmenų mirties, sužalojimo atveju arba jiems patyrus nuostolius ar žalą, klausimai dėl Naujosios Zelandijos galimos atsakomybės ir jos teikiamo kompensavimo sprendžiami laikantis sąlygų, numatytų 3 straipsnio 1 dalyje nurodytame taikomame susitarime dėl pajėgų statuso arba alternatyviuose taikomuose susitarimuose.
   12 straipsnis
   Įnašas į bendrąsias išlaidas
   1.   Naujoji Zelandija prisideda prie ES karinės krizių valdymo operacijos bendrųjų išlaidų finansavimo.
   2.   Naujosios Zelandijos finansinis įnašas į bendrąsias išlaidas apskaičiuojamas pagal tą iš toliau nurodytų dviejų formulių, kurią taikant gaunama mažesnė suma:

               a)

               bendrųjų išlaidų dalis, kuri proporcingai atitinka Naujosios Zelandijos BNP ir visų valstybių, prisidedančių prie bendrųjų operacijos išlaidų, BNP sumos santykį, arba

               b)

               bendrųjų išlaidų dalis, kuri proporcingai atitinka Naujosios Zelandijos personalo, dalyvaujančio operacijoje, skaičiaus ir bendro visų operacijoje dalyvaujančių valstybių personalo skaičiaus santykį.

         Kai naudojama pirmos pastraipos b punkte nurodyta formulė, o Naujoji Zelandija suteikia personalą tik į operacijos arba pajėgų štabą, atsižvelgiama į jos personalo ir bendro atitinkamų štabų personalo skaičiaus santykį. Kitais atvejais atsižvelgiama į viso Naujosios Zelandijos suteikto personalo ir bendro operacijoje dalyvaujančio personalo skaičiaus santykį.
   3.   Nepaisant 1 dalies, Europos Sąjunga iš esmės atleidžia Naująją Zelandiją nuo finansinių įnašų į konkrečios ES karinės krizių valdymo operacijos bendrąsias išlaidas, jeigu:

               a)

               Europos Sąjunga nusprendžia, kad Naujoji Zelandija dalyvaudama operacijoje reikšmingai prisideda prie turto ir (arba) pajėgumų, kurie yra būtini operacijai, arba

               b)

               Naujosios Zelandijos BNP vienam gyventojui neviršija nė vienos Europos Sąjungos valstybės narės BNP vienam gyventojui.

         4.   Sprendime 2008/975/BUSP, nustatančiame Europos Sąjungos karinio ar gynybinio pobūdžio operacijų bendrųjų sąnaudų finansavimo administravimo mechanizmą, numatytas administratorius ir Naujosios Zelandijos kompetentingos administracinės valdžios institucijos sudaro susitarimą. Į tą susitarimą įtraukiamos, inter alia, nuostatos dėl:

               a)

               atitinkamos sumos;

               b)

               finansinio įnašo mokėjimo tvarkos ir

               c)

               audito procedūros.

         IV   SKIRSNIS

      BAIGIAMOSIOS NUOSTATOS

   13 straipsnis
   Susitarimai šiam Susitarimui įgyvendinti
   Nedarant poveikio 12 straipsnio 4 dalies ir 8 straipsnio 5 dalies nuostatoms, Sąjungos vyriausiasis įgaliotinis užsienio ir saugumo politikai ir atitinkamos Naujosios Zelandijos valdžios institucijos sudaro reikalingus techninius ir administracinius susitarimus šiam Susitarimui įgyvendinti.
   14 straipsnis
   Įsipareigojimų nesilaikymas
   Jei viena iš Šalių nesilaiko šiame Susitarime nustatytų savo įsipareigojimų, kita Šalis turi teisę nutraukti šį Susitarimą, pranešusi apie tai prieš vieną mėnesį.
   15 straipsnis
   Ginčų sprendimas
   Ginčus dėl šio Susitarimo aiškinimo ar taikymo Šalys sprendžia diplomatinėmis priemonėmis.
   16 straipsnis
   Įsigaliojimas
   1.   Šis Susitarimas įsigalioja kito mėnesio po to, kai Šalys praneša viena kitai apie šiam tikslui būtinų vidaus procedūrų užbaigimą, pirmą dieną.
   2.   Šis Susitarimas peržiūrimas bet kurios Šalies prašymu.
   3.   Šis Susitarimas gali būti iš dalies keičiamas Šalių tarpusavio rašytiniu susitarimu.
   4.   Bet kuri Šalis gali denonsuoti šį Susitarimą, raštu pateikdama denonsavimo pranešimą kitai Šaliai. Toks denonsavimas įsigalioja praėjus šešiems mėnesiams po to, kai kita Šalis gavo pranešimą.

      Priimta du tūkstančiai dvyliktųjų metų balandžio aštuonioliktą dieną Briuselyje.

         Europos Sąjungos vardu

         Naujosios Zelandijos vardu

      (1)  OL L 141, 2011 5 27, p. 17.

      (2)  OL L 345, 2008 12 23, p. 96.
   ES VALSTYBIŲ NARIŲ DEKLARACIJA
   Taikydamos ES Tarybos sprendimą dėl ES krizių valdymo operacijos, kurioje dalyvauja Naujoji Zelandija, ES valstybės narės, kiek įmanoma pagal jų vidaus teisės sistemas, stengsis kiek galima atsisakyti pretenzijų Naujajai Zelandijai dėl jų personalo sužalojimo, mirties arba joms priklausančiam ir ES krizių valdymo operacijų metu naudojamam turtui padarytos žalos ar jo praradimo, jeigu toks sužalojimas, mirtis, žala arba praradimas:

               —

               buvo sukelti Naujosios Zelandijos personalo jam vykdant su ES krizių valdymo operacija susijusias savo pareigas, išskyrus didelio neatsargumo ar tyčinio nusižengimo atvejus, arba

               —

               atsirado naudojant bet kurį Naujajai Zelandijai priklausantį turtą, jeigu tas turtas buvo naudotas vykdant operaciją, išskyrus tą turtą naudojusio Naujosios Zelandijos ES krizių valdymo operacijos personalo didelio neatsargumo ar tyčinio nusižengimo atvejus.

         NAUJOSIOS ZELANDIJOS DEKLARACIJA
   Taikydama ES Tarybos sprendimą dėl ES krizių valdymo operacijos, Naujoji Zelandija, kiek įmanoma pagal jos vidaus teisės sistemą, stengsis kiek galima atsisakyti pretenzijų bet kuriai ES krizių valdymo operacijoje dalyvaujančiai ES valstybei narei dėl jos personalo sužalojimo, mirties arba jai priklausančiam ir ES krizių valdymo operacijų metu naudojamam turtui padarytos žalos ar jo praradimo, jeigu toks sužalojimas, mirtis, žala arba praradimas:

               a)

               buvo sukelti personalo jam vykdant su ES krizių valdymo operacija susijusias savo pareigas, išskyrus didelio neatsargumo ar tyčinio nusižengimo atvejus, arba

               b)

               atsirado naudojant bet kurį ES krizių valdymo operacijoje dalyvaujančioms valstybėms priklausantį turtą, jeigu tas turtas buvo naudotas vykdant operaciją, išskyrus tą turtą naudojusio ES krizių valdymo operacijos personalo didelio neatsargumo ar tyčinio nusižengimo atvejus.


title: 2009 m. gruodžio 22 d. Tarybos sprendimas 2009/1002/BUSP, iš dalies keičiantis Bendrąją poziciją 2006/795/BUSP dėl ribojančių priemonių Korėjos Liaudies Demokratinei Respublikai

text:
23.12.2009

               LT

               Europos Sąjungos oficialusis leidinys

               L 346/47

      TARYBOS SPRENDIMAS 2009/1002/BUSP
   2009 m. gruodžio 22 d.
   iš dalies keičiantis Bendrąją poziciją 2006/795/BUSP dėl ribojančių priemonių Korėjos Liaudies Demokratinei Respublikai
   EUROPOS SĄJUNGOS TARYBA,
   atsižvelgdama į Europos Sąjungos sutartį, ypač į jos 29 straipsnį,
   kadangi:

               (1)

               2006 m. lapkričio 20 d. Europos Sąjungos Taryba priėmė Bendrąją poziciją 2006/795/BUSP dėl ribojančių priemonių Korėjos Liaudies Demokratinei Respublikai (1); ši bendroji pozicija buvo iš dalies pakeista Bendrąja pozicija 2009/573/BUSP (2), kuria įgyvendinama Jungtinių Tautų Saugumo Tarybos Rezoliucija 1874 (2009).

               (2)

               Draudimas tiesiogiai ir netiesiogiai tiekti, parduoti ar perduoti Korėjos Liaudies Demokratinei Respublikai (toliau – KLDR) tam tikrus objektus, medžiagas, įrangą, prekes ir technologijas turėtų būti taikomas visoms dvejopo naudojimo prekėms ir technologijoms, išvardytoms 2009 m. gegužės 5 d. Reglamento (EB) Nr. 428/2009, nustatančio Bendrijos dvejopo naudojimo prekių eksporto, persiuntimo, susijusių tarpininkavimo paslaugų ir tranzito kontrolės režimą (3), I priede.

               (3)

               Taryba nustatė asmenis ir subjektus, kurie atitinka kriterijus, išdėstytus Bendrosios pozicijos 2006/795/BUSP 3 straipsnio 1 dalies b punkte ir 4 straipsnio 1 dalies b punkte bei 3 straipsnio 1 dalies c punkte ir 4 straipsnio 1 dalies c punkte. Todėl šie asmenys ir subjektai turėtų būti išvardyti tos bendrosios pozicijos II ir III prieduose.

               (4)

               Bendroji pozicija 2006/795/BUSP turėtų būti atitinkamai iš dalies pakeista,

         PRIĖMĖ ŠĮ SPRENDIMĄ:
   1 straipsnis
   Bendroji pozicija 2006/795/BUSP iš dalies keičiama taip:

               1)

               1 straipsnio 1 dalies c punktas pakeičiamas taip:

                           „c)

                           tam tikrus kitus objektus, medžiagas, įrangą, prekes ir technologijas, kurie galėtų būti panaudoti KLDR vykdant branduolinę, balistinių raketų ar kitų masinio naikinimo ginklų programas, arba kurie galėtų būti panaudoti vykdant karinę veiklą, įskaitant visas dvejopo naudojimo prekes ir technologijas, išvardytas 2009 m. gegužės 5 d. Tarybos reglamento (EB) Nr. 428/2009, nustatančio Bendrijos dvejopo naudojimo prekių eksporto, persiuntimo, susijusių tarpininkavimo paslaugų ir tranzito kontrolės režimą (4) I priede. Europos Sąjunga imasi būtinų priemonių nustatyti objektus, kuriems bus taikoma ši nuostata.

               2)

               4 straipsnio 3 ir 4 dalys pakeičiamos taip:
               „3.   Gali būti taikomos išimtys lėšoms ir ekonominiams ištekliams, kurie:

                           a)

                           reikalingi pagrindiniams poreikiams patenkinti, įskaitant mokėjimus už maisto produktus, nuomą arba būsto paskolą, vaistus ir medicininį gydymą, mokesčius, draudimo įmokas ir mokesčius už komunalines paslaugas;

                           b)

                           skirti išimtinai apmokėti pagrįstus profesinius mokesčius ir kompensuoti patirtas išlaidas, susijusias su teisinių paslaugų teikimu; arba

                           c)

                           skirti išimtinai apmokėti mokesčius arba paslaugų mokesčius pagal nacionalinius teisės aktus už kasdieninį įšaldytų lėšų ir ekonominių išteklių laikymą ar aptarnavimą,

                     po to, kai atitinkama valstybė narė komitetui praneša ketinanti I priede išvardytiems asmenims ir subjektams leisti prireikus naudotis tokiomis lėšomis, kitu finansiniu turtu ir ekonominiais ištekliais, o komitetas per penkias darbo dienas nuo tokio pranešimo nepriima neigiamo sprendimo.
               4.   Be to, gali būti taikomos išimtys lėšoms ir ekonominiams ištekliams, kurie:

                           a)

                           būtini I priede išvardytų asmenų ir subjektų ypatingoms išlaidoms padengti, atitinkamai valstybei narei apie tai pranešus komitetui ir gavus jo pritarimą; arba

                           b)

                           yra teismo, administracine ar arbitražo tvarka suvaržyti ar teismo sprendimo objektas; šiuo atveju lėšos ir ekonominiai ištekliai gali būti naudojami to suvaržymo ar teismo sprendimo vykdymui, jeigu toks suvaržymas arba teismo sprendimas buvo priimti prieš Sankcijų komitetui, Saugumo Tarybai ar Tarybai nurodant 1 dalyje paminėtą asmenį ar subjektą ir jei jie nėra nustatyti 1 dalyje nurodyto asmens ar subjekto naudai, atitinkamai valstybei narei apie I priede išvardytus asmenis ir subjektus pranešus komitetui.“

         2 straipsnis
   Bendrosios pozicijos 2006/795/BUSP II ir III priedai pakeičiami šio sprendimo priede pateiktu tekstu.
   3 straipsnis
   Šis sprendimas įsigalioja jo priėmimo dieną.
   4 straipsnis
   Šis sprendimas skelbiamas Europos Sąjungos oficialiajame leidinyje.

      Priimta Briuselyje 2009 m. gruodžio 22 d.

            Tarybos vardu

            Pirmininkas

         A. CARLGREN

      (1)  OL L 322, 2006 11 22, p. 32.

      (2)  OL L 197, 2009 7 29, p. 111.

      (3)  OL L 134, 2009 5 29, p. 1.

      (4)  OL L 134, 2009 5 29, p. 1.“

      PRIEDAS
      „
            II PRIEDAS
            A.   3 straipsnio 1 dalies b punkte ir 4 straipsnio 1 dalies b punkte nurodytų asmenų sąrašas

                        #

                        Vardas, pavardė (ir galimi kiti vardai)

                        Identifikavimo informacija

                        Kita informacija

                        1.

                        CHANG Song-taek (dar vadinamas JANG Song-Taek)

                        Gimimo data:
                        1946 m. vasario 2 d. arba 1946 m. vasario 6 d., arba 1946 m. vasario 23 d.
                        (Šiaurės Hamgiongo provincija);
                        Paso Nr. (2006 m. duomenimis): PS 736420617

                        Nacionalinės gynybos komisijos narys. Korėjos darbininkų partijos administravimo departamento direktorius.

                        2.

                        CHON Chi Bu

                        Atominės energijos generalinio biuro narys, buvęs Yongbyon branduolinių mokslinių tyrimų centro techninis direktorius.

                        3.

                        CHU Kyu-Chang (dar vadinamas JU Kyu-Chang)

                        Gimimo data: apie 1928–1933 m.

                        Gynybos pramonės departamento (balistinė programa) pirmasis direktoriaus pavaduotojas, Korėjos darbininkų partijos narys, Nacionalinės gynybos komisijos narys.

                        4.

                        HYON Chol-hae

                        Gimimo data:
                        1934 m. (Mandžiūrija, Kinija)

                        Liaudies ginkluotųjų pajėgų bendros politikos departamento direktoriaus pavaduotojas (Kim Jong Il karinis patarėjas).

                        5.

                        JON Pyong-ho

                        Gimimo data: 1926 m.

                        Korėjos darbininkų partijos centrinio komiteto sekretorius, centrinio komiteto amunicijos pramonės departamento, kontroliuojančio antrąjį Centrinio komiteto ekonomikos komitetą, vadovas, Nacionalinės gynybos komisijos narys.

                        6.

                        KIM Yong-chun (dar vadinamas Young-chun)

                        Gimimo data: 1935 m. kovo 4 d.
                        Paso Nr.: 554410660

                        Nacionalinės gynybos komisijos pirmininko pavaduotojas, Liaudies ginkluotųjų pajėgų ministras, specialusis Kim Jong Il patarėjas branduolinės strategijos klausimais.

                        7.

                        O Kuk-Ryol

                        Gimimo data: 1931 m.
                        (Dzilino provincija, Kinija)

                        Nacionalinės gynybos komisijos pirmininko pavaduotojas, kuriam pavesta branduolinėms ir balistinėms programoms skirtų pažangių technologijų pirkimo užsienyje priežiūra.

                        8.

                        PAEK Se-bong

                        Gimimo data: 1946 m.

                        Korėjos darbininkų partijos centrinio komiteto antrojo ekonomikos komiteto (atsakingo už balistinę programą) pirmininkas. Nacionalinės gynybos komisijos narys.

                        9.

                        PAK Jae-gyong (dar vadinamas Chae-Kyong)

                        Gimimo data: 1933 m.
                        Paso Nr.: 554410661

                        Liaudies ginkluotųjų pajėgų bendros politikos departamento direktoriaus pavaduotojas ir Liaudies ginkluotųjų pajėgų logistikos biuro direktoriaus pavaduotojas (Kim Jong Il karinis patarėjas).

                        10.

                        PYON Yong Rip (dar vadinamas Yong-Nip)

                        Gimimo data: 1929 m. rugsėjo 20 d.
                        Paso Nr.: 645310121
                        (išduotas 2005 m. rugsėjo 13 d.)

                        Mokslų akademijos, kuri dalyvauja su masinio naikinimo ginklais susijusiuose biologiniuose moksliniuose tyrimuose, rektorius

                        11.

                        RYOM Yong

                        Atominės energijos generalinio biuro (subjektas, kurį nurodė Jungtinės Tautos) direktorius, atsakingas už tarptautinius santykius.

                        12.

                        SO Sang-kuk

                        Gimimo data:
                        apie 1932–1938 m.

                        Kim Il Sung universiteto branduolinės fizikos katedros vedėjas

            B.   4 straipsnio 1 dalies b punkte nurodyti subjektai

                        #

                        Pavadinimas (ir galimas kitas pavadinimas)

                        Identifikavimo informacija

                        Kita informacija

                        1.

                        Yongbyon branduolinių mokslinių tyrimų centras

                        Mokslinių tyrimų centras, dalyvavęs ginklams naudojamo plutonio gamyboje. Atominės energijos generaliniam biurui (2009 m. liepos 16 d. Jungtinių Tautų nurodytas subjektas) priklausantis centras.

                        2.

                           Korea Pugang mining and machinery corporation ltd

                           Korea Ryongbong General Corporation (2009 m. balandžio 24 d. Jungtinių Tautų nurodytas subjektas) filialas, užtikrinantis gamyklų, gaminančių aliuminio miltelius, kurie gali būti naudojami raketų srityje, valdymą.

                        3.

                           Korean Ryengwang trading corporation

                        Rakwon-dong, Pothonggang District, Pyongyang, Šiaurės Korėja

                           Korea Ryongbong General Corporation (2009 m. balandžio 24 d. Jungtinių Tautų nurodytas subjektas) filialas.

                        4.

                           Sobaeku United Corp (dar vadinama Sobaeksu United Corp)

                        Valstybinė bendrovė, dalyvaujanti su pavojingais produktais ar įranga susijusiuose moksliniuose tyrimuose ar jų pirkime. Jai priklauso nemažai gamtinio grafito telkinių, iš kurių tiekiama žaliava dviem perdirbimo gamykloms, gaminančioms grafito luitus, kurie gali būti naudojami balistinių raketų srityje.

            III PRIEDAS
            A.   3 straipsnio 1 dalies c punkte ir 4 straipsnio 1 dalies c punkte nurodytų asmenų sąrašas

                        1.

                        KIM Tong-un

                        Darbininkų partijos centrinio komiteto 39 biuro, kuris dalyvauja ginklų platinimo finansavime, direktorius.

                  “


title: 2013/132/ES: 2013 m. sausio 11 d. Europos Centrinio Banko sprendimas, kuriuo nustatoma Europos centrinių bankų sistemos viešojo rakto infrastruktūros sistema (ECB/2013/1)

text:
16.3.2013

               LT

               Europos Sąjungos oficialusis leidinys

               L 74/30

         EUROPOS CENTRINIO BANKO SPRENDIMAS
   2013 m. sausio 11 d.
   kuriuo nustatoma Europos centrinių bankų sistemos viešojo rakto infrastruktūros sistema
   (ECB/2013/1)
   (2013/132/ES)
   EUROPOS CENTRINIO BANKO VALDANČIOJI TARYBA,
   atsižvelgdama į Sutartį dėl Europos Sąjungos veikimo, ypač į jos 127 straipsnį,
   atsižvelgdama į Europos centrinių bankų sistemos ir Europos Centrinio Banko statutą (toliau – ECBS statutas), ypač į jo 12 straipsnio 1 dalį kartu su 3 straipsnio 1 dalimi, 5 straipsniu, 12 straipsnio 3 dalimi ir 16–24 straipsniais,
   kadangi:

               (1)

               vadovaudamasi ECBS statuto 12 straipsnio 1 dalimi, Valdančioji taryba nustato gaires ir priima sprendimus, kurie būtini užtikrinant uždavinių, patikėtų Europos centrinių bankų sistemai (ECBS) ir Eurosistemai pagal Sutartį ir ECBS statutą, atlikimą. Tai apima įgaliojimus spręsti dėl tokių uždavinių atlikimui reikalingos antrinės veiklos organizavimo, pavyzdžiui, elektroninių sertifikatų, skirtų apsaugoti ECBS ir Eurosistemos elektroninėse programose, sistemose, platformose bei teikiant paslaugas laikomą ir apdorojamą informaciją, išdavimo ir tvarkymo ir duomenų perdavimo į jas ir iš jų;

               (2)

               remiantis ECBS statuto 12 straipsnio 3 dalimi, Valdančioji taryba taip pat turi įgaliojimus nustatyti Europos Centrinio Banko (ECB) ir jo sprendimus priimančių organų vidaus struktūrą. Todėl Valdančioji taryba turi įgaliojimus nuspręsti, kad ECB naudos Eurosistemos nuosavos viešojo rakto infrastruktūros išduodamus elektroninius sertifikatus;

               (3)

               daugėja vartotojų, besinaudojančių nuolat kuriamomis ECBS ir Eurosistemos elektroninėmis programomis, sistemomis, platformomis bei paslaugomis, kurių skaičius vis auga. Valdančioji taryba nustatė, kad reikia pažangių informacijos saugumo paslaugų, pavyzdžiui, patikimo tapatybės nustatymo, elektroninių parašų ir kodavimo naudojant elektroninius sertifikatus;

               (4)

               kai kurie ECBS centriniai bankai turi savo viešojo rakto infrastruktūras ir daugelis trečiųjų šalių, dirbančių kartu su ECBS centriniais bankais, vartotojų negali kreiptis į sertifikavimo įstaigą, kurią ECBS pripažįsta vadovaudamasi savo sertifikatų pripažinimo sistema;

               (5)

               Eurosistemai reikia sukurti savo viešojo rakto infrastruktūrą, kuri galėtų išduoti visų rūšių elektroninius sertifikatus, pavyzdžiui, asmeninius ir techninius sertifikatus ECBS vartotojams ir ECBS nepriklausantiems vartotojams, ir kuri būtų pakankamai lanksti, jog būtų pritaikoma prie ECBS ir Eurosistemos elektroninių programų, sistemų, platformų ir paslaugų pokyčių. Ši viešojo rakto infrastruktūra (toliau – ECBS-VRI (angl. ESCB-PKI)) turėtų papildyti kitų sertifikavimo įstaigų, kurias ECBS pripažįsta vadovaudamasi ECBS sertifikatų pripažinimo sistema, arba sertifikavimo įstaigų, kurias ECBS pripažįsta TARGET2 ir TARGET2-Securities programoms, teikiamas paslaugas;

               (6)

               2010 m. rugsėjo 29 d. Valdančioji taryba nusprendė pradėti ECBS-VRI projektą, kad būtų sukurta ir įgyvendinta ECBS-VRI, ir skirti jai įgyvendinti reikalingus išteklius. Ji nusprendė, kad Banco de España kurs, palaikys ir eksploatuos ECBS-VRI;

               (7)

               ECBS-VRI netiesiogiai remia ECBS ir Eurosistemos uždavinių vykdymą. Ji grindžiama trimis valdymo lygiais: 1 lygis – tai Valdančioji taryba ir Vykdomoji valdyba, 2 lygis – tai Eurosistemos centriniai bankai, o 3 lygis – tai paslaugą teikiantis centrinis bankas;

               (8)

               1 lygiu Valdančioji taryba yra atsakinga už vadovavimą, taip pat veiklos ir rezultatų, reikalingų ECBS-VRI sukurti ir eksploatuoti, valdymą ir kontrolę. Ji taip pat atsako už sprendimų dėl ECBS-VRI priėmimą ir sprendžia dėl 2 ir 3 lygiams konkrečiai nepriskirtų uždavinių paskirstymo;

               (9)

               Eurosistemos centriniai bankai yra atsakingi už Valdančiosios tarybos nustatytoje bendroje sistemoje 2 lygiui priskirtus uždavinius. Jie turi įgaliojimus ECBS-VRI įgyvendinimo techninių priemonių srityje;;

               (10)

               ECBS informacinių technologijų komitetas (ITK (angl. Information Technology Committee, ITC)) atlieka vadovaujantį vaidmenį kuriant ECBS-VRI. Jis teikia gaires, vertina, kontroliuoja ir tvirtina projekto rezultatus atsižvelgdamas į ECBS sertifikatų pripažinimo sistemos pripažinimo kriterijus pagal Valdančiosios tarybos patvirtintą darbo apimtį ir tvarkaraštį;

               (11)

               3 lygiu Banco de España buvo paskirtas paslaugą teikiančiu centriniu banku; jis atlieka Valdančiosios tarybos nustatytoje bendroje sistemoje jam nustatytas užduotis. Paslaugą teikiantis centrinis bankas suteikė techninę infrastruktūrą ir saugią įrangą bei paslaugas, kurių reikia viešojo rakto infrastruktūrai sukurti ir naudoti; jis vadovavosi: a) jam taikomais nacionalinės teisės aktais, kuriais į nacionalinę teisę perkelta 1999 m. gruodžio 13 d. Europos Parlamento ir Tarybos direktyva 1999/93/EB dėl Bendrijos elektroninių parašų reguliavimo sistemos (1); b) jam taikomais nacionalinės teisės aktais, kuriais į nacionalinę teisę perkelta 1995 m. spalio 24 d. Europos Parlamento ir Tarybos direktyva 95/46/EB dėl asmenų apsaugos tvarkant asmens duomenis ir dėl laisvo tokių duomenų judėjimo (2), ir c) 2000 m. gruodžio 18 d. Europos Parlamento ir Tarybos reglamentu (EB) Nr. 45/2001 dėl asmenų apsaugos Bendrijos institucijoms ir įstaigoms tvarkant asmens duomenis ir laisvo tokių duomenų judėjimo (3);

               (12)

               kadangi elektroniniai sertifikatai yra esminiai elektroninių programų elementai tiek kaip tapatybės nustatymo mechanizmas elektroniniams parašams įgyvendinti, tiek kaip viešuoju raktu pagrįstas šifravimas, ECBS-VRI atsižvelgs į esamas ECBS ir Eurosistemos elektronines programas, sistemas, platformas ir paslaugas bei dabartinius ECBS projektus, kad užtikrintų, jog bus atsižvelgta į jų poreikius;

               (13)

               ne euro zonos nacionaliniai centriniai bankai (NCB) gali nuspręsti naudoti ECBS-VRI teikiamus sertifikatus ir paslaugas,

         PRIĖMĖ ŠĮ SPRENDIMĄ:
   1 straipsnis
   Sąvokų apibrėžtys
   Šiame sprendime:
   1.   Sertifikatas arba elektroninis sertifikatas– sertifikavimo įstaigos išduota elektroninė byla, kuri susieja viešąjį raktą su sertifikato abonento tapatybe ir yra naudojama visais arba kai kuriais iš šių atvejų: a) patikrinti, ar viešasis raktas priklauso sertifikato abonentui; b) nustatyti sertifikato abonento tapatybę; c) patikrinti sertifikato abonento parašą; d) užšifruoti sertifikato abonentui skirtą pranešimą; e) patikrinti sertifikato abonento prieigos prie ECBS ir Eurosistemos elektroninių programų, sistemų, platformų ir paslaugų teises. Šiame sprendime visos nuorodos į sertifikatą arba elektroninį sertifikatą apima nuorodą į duomenų laikmenas, kuriose laikomas sertifikatas arba elektroninis sertifikatas.
   2.   ECBS ir Eurosistemos elektroninės programos, sistemos, platformos ir paslaugos– elektroninės programos, sistemos, platformos ir paslaugos, kurias ECBS ir (arba) Eurosistema naudoja vykdydamos joms pagal Sutartį ir ECBS statutą patikėtus uždavinius.
   3.   Viešojo rakto infrastruktūra– asmenų, politikos, procedūrų ir kompiuterių sistemų visuma, būtina tapatybės nustatymo, šifravimo, nepažeidžiamumo ir negalėjimo išsižadėti paslaugoms teikti šifruojant viešąjį ir privatųjį raktus bei išduodant elektroninius sertifikatus.
   4.   Vartotojas– sertifikato abonentas arba pasikliaujančioji šalis, arba abu.
   5.   Tapatybės nustatymas– sertifikato prašytojo arba sertifikato abonento tapatybės tikrinimo procesas.
   6.   ECBS centrinis bankas– Eurosistemos centrinis bankas arba ne euro zonos NCB.
   7.   Eurosistemos centrinis bankas– valstybės narės, kurios valiuta yra euro, NCB, įskaitant paslaugą teikiantį centrinį banką, arba ECB.
   8.   Paslaugą teikiantis centrinis bankas– NCB, Valdančiosios tarybos paskirtas kurti ECBS-VRI ir teikti ECBS-VRI paslaugas Eurosistemos centrinių bankų vardu ir jų naudai.
   9.   Ne euro zonos NCB– valstybės narės, kurios valiuta nėra euro, NCB.
   10.   ECBS-VRI sertifikavimo įstaiga– subjektas, kuriuo vartotojai pasikliauja ir kuris išduoda, tvarko, panaikina ir atnaujina sertifikatus ECBS centrinių bankų arba Eurosistemos centrinių bankų vardu pagal ECBS sertifikatų pripažinimo sistemą.
   11.   ECBS-VRI tikrinimo įstaiga– subjektas, kuriuo vartotojai pasikliauja ir kuris teikia informaciją apie ECBS-VRI sertifikavimo įstaigos išduotų sertifikatų galiojimą.
   12.   Sertifikato abonentas– asmuo, kuris yra elektroninio sertifikato subjektas, kuriam išduotas elektroninis sertifikatas, arba techninio komponento valdytojas, kuris priėmė ECBS-VRI sertifikavimo įstaigos išduotą elektroninį sertifikatą techniniam komponentui, arba abu.
   13.   ECBS sertifikatų pripažinimo sistema– ECBS ITK nustatyti kriterijai, skirti ECBS ir ne ECBS sertifikavimo įstaigoms nustatyti, kuriomis galima pasikliauti dėl ECBS ir Eurosistemos elektroninių programų, sistemų, platformų ir paslaugų.
   14.   Registravimo įstaiga– subjektas, kuriuo vartotojai pasikliauja ir kuris tikrina sertifikato prašytojo tapatybę prieš ECBS-VRI sertifikavimo įstaigai išduodant sertifikatą.
   15.   Pasikliaujanti šalis– asmuo arba subjektas, kuris nėra sertifikato abonentas, kuris priima sertifikatą ir juo pasikliauja.
   16.   Audito politika– 1998 m. spalio 7 d. Valdančiosios tarybos nustatyta ECBS audito politika, paskelbta ECB interneto svetainėje (4).
   17.   Sertifikato prašytojas– asmuo, kuris prašo išduoti sertifikatą jam pačiam arba techniniam komponentui.
   18.   Techninis komponentas– programinė ar techninė įranga, kuri gali būti nustatyta naudojant elektroninius sertifikatus.
   2 straipsnis
   Taikymo sritis
   1.   Šiuo sprendimu nustatoma ECBS-VRI sistema. ECBS-VRI yra paslaugą teikiančio centrinio banko Eurosistemos centrinių bankų vardu ir jų naudai sukurta Eurosistemos nuosava viešojo rakto infrastruktūra, kuri išduoda, tvarko, panaikina ir atnaujina sertifikatus pagal ECBS sertifikatų pripažinimo sistemą.
   2.   Kadangi ECBS-VRI paslaugos gali paveikti pasikliaujančias šalis, šis sprendimas taip pat nustato sąlygas, pagal kurias tokios šalys gali pasikliauti ECBS-VRI sertifikatais.
   3 straipsnis
   ECBS-VRI taikymo sritis ir tikslai
   1.   Galima prisijungti ir naudotis vidutinės arba didesnės svarbos ECBS ir Eurosistemos elektroninėmis programomis, sistemomis, platformomis ir paslaugomis, jei vartotojo tapatybė nustatyta elektroniniu sertifikatu, kurį išdavė ir tvarko sertifikavimo įstaiga, kurią ECBS pripažįsta vadovaudamasi ECBS sertifikatų pripažinimo sistema, įskaitant ECBS-VRI sertifikavimo įstaigą, arba sertifikavimo įstaigos, kurias ECBS pripažįsta TARGET2 ir TARGET2-Securities programoms.
   2.   ECBS-VRI sertifikavimo įstaiga išduoda elektroninius sertifikatus ir teikia kitas elektroninio sertifikavimo paslaugas ECBS centrinių bankų ir su jais dirbančių trečiųjų šalių sertifikatų abonentams, kad jie galėtų saugiai prisijungti ir naudotis ECBS ir Eurosistemos elektroninėmis programomis, sistemomis, platformomis ir paslaugomis.
   3.   ECBS-VRI teikia šias sertifikavimo paslaugas:

               a)

               sertifikatų išdavimas, atnaujinimas ir panaikinimas bei sertifikato galiojimo patvirtinimas, atsižvelgiant į skirtingas sertifikatų rūšis;

               b)

               sertifikatų išdavimas dėl ECBS vartotojų ir ECBS nepriklausančių vartotojų tapatybės nustatymo, elektroninio parašo ir šifravimo, ir techninių sertifikatų išdavimas;

               c)

               privataus rakto atgaminimas, kad pametus sertifikatą būtų užtikrintas viešuoju raktu pagrįstos užšifruotos informacijos atgaminimas;

               d)

               prireikus kriptografinių laikmenų teikimas sertifikatų abonentams ir jų tvarkymas;

               e)

               informacijos apie ECBS-VRI sertifikatų tvarkymo procedūras teikimas ir techninė parama ECBS projektų vadovams padedant jiems integruoti ECBS-VRI sertifikatus į savo programas.

         Ateityje gali būti pridėta kitų paslaugų, jei to reikėtų ECBS ir Eurosistemos elektroninėms programoms, sistemoms, platformoms ir paslaugoms.
   4 straipsnis
   ECBS-VRI sistema
   1.   Pagal šį sprendimą, paslaugą teikiančio centrinio banko ir kitų Eurosistemos centrinių bankų pareigos ir funkcijos įgyvendinant, eksploatuojant ir naudojant ECBS-VRI yra nustatytos 2 ir 3 lygių susitarime ir išsamiau išdėstytos ECBS-VRI sertifikato politikoje (angl. ESCB-PKI certificate policies) ir ECBS-VRI sertifikavimo praktikos dokumente (angl. ESCB-PKI certification practice statement).
   2.   2 ir 3 lygių susitarime, kuris apima susitarimą dėl paslaugų lygio, yra paslaugą teikiančio centrinio banko ir Eurosistemos centrinių bankų suderintas susitarimas dėl paslaugą teikiančio centrinio banko ir Eurosistemos centrinių bankų pareigų ir funkcijų. Jis bus pateiktas Valdančiajai tarybai tvirtinti, o tuomet bus pasirašytas paslaugą teikiančio centrinio banko ir Eurosistemos centrinių bankų.
   3.   Susitarimas dėl paslaugų lygio yra susitarimas, apibrėžiantis paslaugų, kurias paslaugą teikiantis bankas turi teikti Eurosistemai, lygį, ir susitarimas, apibrėžiantis paslaugų, kurias Eurosistema turi teikti ne euro zonos NCB ir trečiosioms šalims ECBS-VRI kontekste, lygį.
   4.   ECBS-VRI sertifikavimo praktikos dokumentas yra rinkinys taisyklių, reglamentuojančių elektroninių sertifikatų gyvavimo ciklą – nuo pradinio prašymo iki abonemento pabaigos arba panaikinimo, taip pat santykius tarp sertifikato prašytojo arba abonento, ECBS-VRI sertifikavimo įstaigos ir pasikliaujančių šalių. Jis apima elektroninius sertifikatus, kuriems taikoma Direktyva 1999/93/EB, ir elektroninius sertifikatus, kuriems ji netaikoma. Jame taip pat nustatomi visų šalių vaidmenys ir pareigos bei sertifikatų išdavimo ir tvarkymo procedūros. Jis pridėtas prie 2 ir 3 lygių susitarimo.
   5.   ECBS-VRI sertifikato politika yra taisyklių, taikomų kiekvienos rūšies išduodamiems sertifikatams, rinkinys. Kiekviename rinkinyje pateikiama išsami ECBS-VRI sertifikavimo praktikos dokumento įgyvendinimo informacija kiekvienos rūšies išduotam sertifikatui. ECBS-VRI sertifikato politikos pridėtos prie 2 ir 3 lygių susitarimo.
   6.   ECBS-VRI sertifikato politikos ir ECBS-VRI sertifikavimo praktikos dokumentas skelbiami ECBS-VRI interneto svetainėje (5).
   7.   Informacija apie ECBS-VRI sertifikavimo įstaigą, įskaitant jos tapatybę bei techninius komponentus, nustatyta šio sprendimo priede.
   5 straipsnis
   Paslaugą teikiančio centrinio banko pareigos ir vaidmuo
   1.   Paslaugą teikiantis centrinis bankas atsako už ECBS-VRI eksploatavimą ir palaikymą Eurosistemos centrinių bankų naudai, įskaitant prieglobą (angl. hosting), eksploatavimą ir valdymą pagal 2 ir 3 lygių susitarimą. Pirmiausia jis pristato sertifikatus ir suteikia ECBS-VRI paslaugas vadovaudamasis verslo reikalavimais ir techninėmis specifikacijomis, pavyzdžiui, ECBS sertifikatų pripažinimo sistema ir reikalavimais bei techninėmis specifikacijomis, nustatytomis 2 ir 3 lygių susitarime.
   2.   Paslaugą teikiantis centrinis bankas įdiegia reikiamą organizacinę infrastruktūrą, reikalingą sertifikatams sukurti, išduoti ir tvarkyti, bei užtikrina infrastruktūros palaikymą. Tuo tikslu, pasikonsultavęs su ITK, paslaugą teikiantis centrinis bankas gali priimti taisykles, nustatančias jo vidaus organizaciją ir administraciją.
   3.   Paslaugą teikiantis centrinis bankas veikia kaip ECBS-VRI sertifikavimo įstaiga ir ECBS-VRI galiojimo tvirtinimo įstaiga.
   4.   Paslaugą teikiančiam centriniam bankui taikomas atsakomybės režimas nustatomas 2 ir 3 lygių susitarime.
   6 straipsnis
   Eurosistemos centrinių bankų pareigos ir vaidmenys
   1.   Kiekvienas Eurosistemos centrinis bankas atsako už jo sertifikato abonentų tapatybės nustatymą. Šiam uždaviniui atlikti jis paskiria registravimo pareigūną, kuris įgaliojamas registruoti trečiosios šalies vartotojus.
   2.   Kiekvienas Eurosistemos centrinis bankas veikia kaip užšifravimo ir elektroninio parašo sertifikatais, kuriuos ECBS-VRI išdavė kitiems Eurosistemos centriniams bankams arba trečiųjų šalių vartotojų sertifikato abonentams, pasikliaujanti šalis.
   3.   Kiekvienas ECBS-VRI paslaugomis besinaudojantis Eurosistemos centrinis bankas veikia kaip jo sertifikatų prašytojų registravimo įstaiga ir užtikrina, kad jo sertifikatų prašytojai sutinka su ECBS-VRI sertifikavimo įstaigos prašymo gauti jos paslaugas formoje nustatytomis vartotojų taisyklėmis ir jų laikosi.
   7 straipsnis
   Eurosistemos centrinių bankų, trečiųjų šalių ir sertifikatų abonentų santykiai
   Kiekvienas Eurosistemos centrinis bankas imasi priemonių dėl trečiosios šalies saugaus prisijungimo ir naudojimosi ECBS ir Eurosistemos elektroninėmis programomis, sistemomis, platformomis ir paslaugomis naudojantis ECBS-VRI sertifikatais. Šios priemonės reglamentuoja tik atitinkamo Eurosistemos centrinio banko ir trečiųjų šalių, kurios naudoja ECBS-VRI sertifikatus, santykius. Visos trečiosios šalys turi laikytis ECBS-VRI sertifikatų politikų, ECBS-VRI sertifikavimo praktikos dokumento ir ECBS-VRI sertifikavimo įstaigos prašymo gauti jos paslaugas formoje nustatytų vartotojo taisyklių.
   8 straipsnis
   Santykiai su pasikliaujančiomis šalimis
   Pagal šį sprendimą išduotu sertifikatu galima pasikliauti, jei pasikliaujanti šalis:

               a)

               tikrina sertifikato galiojimą, galiojimo sustabdymą arba panaikinimą naudodamasi esama informacija apie panaikinimo statusą;

               b)

               atsižvelgia į sertifikate nurodytus naudojimo apribojimus ir

               c)

               sutinka su ECBS-VRI sertifikavimo praktikos dokumentu ir taikoma ECBS-VRI sertifikatų politika.

         9 straipsnis
   Teisės į ECBS-VRI
   1.   ECBS-VRI yra tik Eurosistemos centrinių bankų nuosavybė.
   2.   Atsižvelgiant į tai, paslaugą teikiantis centrinis bankas Eurosistemos centriniams bankams kiek įmanoma pagal taikytiną teisę suteikia visas licencijas dėl intelektinės nuosavybės teisių, reikalingas tam, kad Eurosistemos centriniai bankai galėtų naudotis ECBS-VRI ir jos komponentais bei visomis ECBS-VRI paslaugomis, taip pat teikti ECBS-VRI paslaugas trečiosioms šalims pagal ECBS-VRI sertifikavimo praktikos dokumentą ir ECBS-VRI sertifikatų politikas. Paslaugą teikiantis centrinis bankas atlygina Eurosistemos centriniams bankams bet kokius trečiųjų šalių pateiktus reikalavimus dėl tokių intelektinės nuosavybės teisių pažeidimo.
   3.   Dėl Eurosistemos centrinių bankų teisių į ECBS-VRI 2 ir 3 lygiai išsamiau susitaria 2 ir 3 lygių susitarime.
   10 straipsnis
   Eurosistemos centrinių bankų atsakomybė vartotojams
   1.   Išskyrus atvejus, kai Eurosistemos centriniai bankai įrodo, kad nesielgė neatsargiai, savo funkcijų ir pareigų ECBS-VRI kontekste Eurosistemos centriniai bankai atsako už bet kokią vartotojui, kuris pagrįstai pasikliauja kvalifikuotu sertifikatu, kaip apibrėžta Direktyvoje 1999/93/EB, padarytą žalą, susijusią su:

               a)

               kvalifikuoto sertifikato išdavimo metu visos jame esančios informacijos tikslumu ir tuo, ar sertifikate yra visa informacija, kuri turi būti pagal Direktyvą 1999/93/EB;

               b)

               bet kokiu užtikrinimu, jog kvalifikuoto sertifikato išdavimo metu jame nurodytas sertifikato abonentas turėjo parašo formavimo duomenis, atitinkančius pateiktus arba sertifikate nurodytus parašo tikrinimo duomenis;

               c)

               bet kokiu užtikrinimu, jog parašo formavimo įrenginys ir parašo tikrinimo įrenginys veikia kartu ir papildo vienas kitą tais atvejais, kai ECBS-VRI generuoja abu įrenginius;

               d)

               bet kokiu kvalifikuoto sertifikato galiojimo panaikinimo neužregistravimu.

         2.   Eurosistemos centriniai bankai neprisiima jokių įsipareigojimų, neteikia jokių garantijų ir neprisiima jokios atsakomybės vartotojams, išskyrus šiame sprendime ir ECBS-VRI sertifikavimo praktikos dokumente aiškiai nurodytus atvejus.
   11 straipsnis
   Ne euro zonos NCB dalyvavimas ECBS-VRI
   1.   Ne euro zonos NCB gali veikti kaip registravimo įstaiga savo vidaus vartotojams ir trečiosios šalies vartotojams ir gali paskirti registravimo pareigūną šiam uždaviniui atlikti.
   2.   Valdančiajai tarybai pritarus, ne euro zonos NCB taip pat gali nuspręsti naudotis ECBS-VRI paslaugomis tokiomis pačiomis sąlygomis, kokios taikomos Eurosistemos centriniams bankams. Tuo tikslu ne euro zonos NCB pateikia Valdančiajai tarybai deklaraciją, kurioje patvirtina, kad laikysis šiame sprendime bei 2 ir 3 lygių susitarime nustatytų įsipareigojimų. Ne euro zonos NCB netampa ECBS-VRI bendraturčiu ir neprivalo prisidėti prie ECBS-VRI finansinio paketo.
   12 straipsnis
   Duomenų apsauga
   Eurosistemos centriniai bankai laikosi duomenų apsaugos teisės aktų, taikomų jų vykdomam asmens duomenų apdorojimui, atliekamam jiems vykdant su ECBS-VRI susijusias savo funkcijas.
   13 straipsnis
   Auditas
   ECBS-VRI auditas atliekamas vadovaujantis audito politikoje nustatytais principais ir priemonėmis. Jis neprieštarauja Eurosistemos centriniams bankams taikomoms arba jų priimtoms vidaus kontrolės ir audito taisyklėms.
   14 straipsnis
   Finansinės priemonės
   Eurosistemos centriniai bankai padengia ECBS-VRI kūrimo ir eksploatavimo išlaidas, kaip išsamiau apibūdinta ECBS-VRI finansiniame pakete.
   15 straipsnis
   Vykdomosios valdybos vaidmuo
   1.   Vadovaudamasi 2004 m. vasario 19 d. Sprendimo ECB/2004/2 dėl Europos Centrinio Banko darbo reglamento patvirtinimo (6) 17 straipsnio 3 dalimi, Valdančioji taryba deleguoja Vykdomajai valdybai savo normatyvinius įgaliojimus imtis bet kokių šio sprendimo įgyvendinimo priemonių, reikalingų ECBS-VRI veiksmingumui ir saugumui, ir priimti dalinius pakeitimus, susijusius su 2 ir 3 lygių susitarimo prieduose nurodytais ECBS-VRI ir ECBS-VRI paslaugų techniniais aspektais, prieš tai atsižvelgus į ITK ir, jei taikytina, į Eurosistemos informacinių technologijų valdymo komiteto patarimus.
   2.   Vykdomoji valdyba nepagrįstai nedelsdama praneša Valdančiajai tarybai apie visas priemones, kurių ji ėmėsi pagal 1 dalį, ir vykdo kiekvieną Valdančiosios tarybos šiuo klausimu priimtą sprendimą.

      Priimta Frankfurte prie Maino 2013 m. sausio 11 d.

            ECB Pirmininkas

         Mario DRAGHI

      (1)  OL L 13, 2000 1 19, p. 12.

      (2)  OL L 281, 1995 11 23, p. 31.

      (3)  OL L 8, 2001 1 12, p. 1.

      (4)  www.ecb.europa.eu.

      (5)  http://pki.escb.eu.

      (6)  OL L 80, 2004 3 18, p. 33.

      PRIEDAS

         Informacija apie ECBS-VRI sertifikavimo įstaigą, įskaitant jos tapatybę ir techninius komponentus

      ECBS-VRI sertifikavimo įstaiga jos sertifikate yra nurodoma kaip išduodanti įstaiga, ir jos privatus raktas naudojamas sertifikatams pasirašyti. ECBS-VRI sertifikavimo įstaiga atsako už:

                  i)

                  privataus ir viešojo rakto sertifikatų išdavimą;

                  ii)

                  sertifikatų galiojimo panaikinimo sąrašų sudarymą;

                  iii)

                  raktų porų, susijusių su tam tikrais sertifikatais, pvz., tokiais, kuriems reikia rakto atgaminimo, generavimą;

                  iv)

                  bendrą atsakomybę už ECBS-VRI ir užtikrinimą, kad laikomasi visų jai eksploatuoti reikalingų reikalavimų.

            ECBS-VRI sertifikavimo įstaiga apima visus asmenis, politikas, procedūras ir kompiuterių sistemas; jai patikėta išduoti elektroninius sertifikatus ir priskirti juos sertifikatų abonentams.
      ECBS-VRI sertifikavimo įstaigą sudaro du techniniai komponentai:

                  —

                     Pagrindinė ECBS-VRI sertifikavimo įstaiga: pirmuoju lygiu ši sertifikavimo įstaiga išduoda sertifikatus tik sau pačiai ir jai pavaldžioms sertifikavimo įstaigoms. Ji vykdo veiklą tik atlikdama šias siaurai apibrėžtas savo pareigas. Svarbiausi jos duomenys:

                                 Distinguished name (unikalus pavadinimas)

                              CN=ESCB-PKI ROOT CA, O=EUROPEAN SYSTEM OF CENTRAL BANKS, C=EU

                                 Serial number (serijinis numeris)

                              596F AC4C 218C 21BC 4E00 6B42 A164 46DD

                                 Distinguished name of issuer (unikalus išduodančios įstaigos pavadinimas)

                              CN=ESCB-PKI ROOT CA, O=EUROPEAN SYSTEM OF CENTRAL BANKS, C=EU

                                 Validity period (galiojimo laikotarpis)

                              From 21-06-2011 11:58:26 to 21-06-2041 11:58:26

                                 Message digest (pranešimo maišos reikšmė) (SHA-1)

                              CEFE 6C32 E850 994A 09EA 1A77 0C60 3D90 ADC9 9192

                  —

                     ECBS-VRI sertifikavimo įstaiga online
                     : antruoju lygiu ši sertifikavimo įstaiga yra pavaldi pagrindinei ECBS-VRI sertifikavimo įstaigai. Ji atsako už ECBS-VRI sertifikatų išdavimą vartotojams. Svarbiausi jos duomenys:

                                 Distinguished name (unikalus pavadinimas)

                              CN=ESCB-PKI ONLINE CA, O=EUROPEAN SYSTEM OF CENTRAL BANKS, C=EU

                                 Serial number (serijinis numeris)

                              2C13 E18F FDB5 91CE 4E29 550B B5A3 F59C

                                 Distinguished name of issuer (unikalus išduodančios įstaigos pavadinimas)

                              CN=ESCB-PKI ROOT CA, O=EUROPEAN SYSTEM OF CENTRAL BANKS, C=EU

                                 Validity period (galiojimo laikotarpis)

                              From 22-07-2011 12:46:35 to 22-07-2026 12:46:35

                                 Message digest (pranešimo maišos reikšmė) (SHA-1)

                              D316 026C D2CF 1A8C 4AA3 8C29 EE3D 591E 4286 AD08


title: 2004/823/EB, Euratomas: 2004 m. lapkričio 22 d. Tarybos sprendimas, dėl Moldovos Respublikos prisijungimo prie 1993 m. spalio 25 d. Kanados, Švedijos, Ukrainos ir Jungtinių Amerikos Valstijų susitarimo dėl mokslo ir technologijų centro Ukrainoje įsteigimo

text:
3.12.2004

               LT

               Europos Sąjungos oficialusis leidinys

               L 358/10

      TARYBOS SPRENDIMAS

   2004 m. lapkričio 22 d.
   dėl Moldovos Respublikos prisijungimo prie 1993 m. spalio 25 d. Kanados, Švedijos, Ukrainos ir Jungtinių Amerikos Valstijų susitarimo dėl mokslo ir technologijų centro Ukrainoje įsteigimo
   (2004/823/EB, Euratomas)
   EUROPOS SĄJUNGOS TARYBA,
   atsižvelgdama į Europos bendrijos steigimo sutartį,
   atsižvelgdama į Europos atominės energijos bendrijos steigimo sutartį,
   atsižvelgdama į 1998 m. liepos 30 d. Tarybos reglamentą (EB) Nr. 1766/98/EB dėl Europos bendrijos ir Europos atominės energijos bendrijos, veikiančių kaip viena šalis, prisijungimo prie 1993 m. spalio 25 d. Kanados, Švedijos, Ukrainos ir Jungtinių Amerikos Valstijų susitarimo dėl mokslo ir technologijų centro Ukrainoje įsteigimo (1), ypač į jo 3 straipsnio 1, 3 ir 4 dalis,
   atsižvelgdama į 1998 m. lapkričio 3 d. Komisijos reglamentą (Euratomas) Nr. 2387/98 dėl Europos atominės energijos bendrijos ir Europos bendrijos, veikiančių kaip viena šalis, prisijungimo prie 1993 m. Kanados, Švedijos, Ukrainos ir Jungtinių Amerikos Valstijų susitarimo dėl mokslo ir technologijų centro Ukrainoje įsteigimo (2), ypač į jo 2 straipsnį,
   atsižvelgdama į Komisijos pasiūlymą,
   kadangi:

               (1)

               1993 m. spalio 25 d. Kanada, Švedija, Ukraina ir Jungtinės Amerikos Valstijos sudarė Susitarimą dėl mokslo ir technologijų centro Ukrainoje įsteigimo (toliau – Susitarimas).

               (2)

               Reglamentais (EB) Nr. 1766/98 ir (Euratomas) Nr. 2387/98 Europos bendrija ir Europos atominės energijos bendrija, veikdamos kaip viena šalis, (toliau – Bendrijos) prisijungė prie Susitarimo.

               (3)

               2004 m. vasario 12 d. Moldovos Respublika Centro sekretoriatui pateikė Moldovos prisijungimo prie Susitarimo dokumentą. Pagal Susitarimo XIII straipsnį Mokslo ir technologijų centro valdančioji taryba atsakinga už šio prisijungimo patvirtinimą.

               (4)

               Centro valdančiojoje taryboje Bendrijas atstovauja Tarybai pirmininkaujanti valstybė narė ir Komisija. Susitarimo XIII straipsnyje aptariamais klausimais Bendrijų poziciją nustato Taryba, kurią paprastai išreiškia pirmininkaujanti valstybė narė,

         NUSPRENDĖ:
   1 straipsnis
   Bendrijos vardu patvirtinamas Moldovos Respublikos prisijungimas prie 1993 m. spalio 25 d. Kanados, Švedijos, Ukrainos ir Jungtinių Amerikos Valstijų susitarimo dėl mokslo ir technologijų centro Ukrainoje įsteigimo.
   2 straipsnis
   Tarybai pirmininkaujanti valstybė narė išreiškia Centro valdančiojoje taryboje Bendrijų pritarimą dėl Moldovos Respublikos prisijungimo prie Susitarimo.

      Priimta Briuselyje, 2004 m. lapkričio 22 d.

            Tarybos vardu

            Pirmininkas

         B. R. BOT

      (1)  OL. L 225, 1998 8 12, p. 2.

      (2)  OL. L 297, 1998 11 6, p. 4.


title: 2014 m. sausio 28 d. Tarybos sprendimas 2014/42/BUSP, kuriuo iš dalies keičiamas Sprendimas 2012/281/BUSP, kuriuo remiamas Sąjungos pasiūlymas dėl Tarptautinio veiklos kosminėje erdvėje elgesio kodekso įgyvendinant Europos saugumo strategiją

text:
29.1.2014

               LT

               Europos Sąjungos oficialusis leidinys

               L 26/42

      TARYBOS SPRENDIMAS 2014/42/BUSP
   2014 m. sausio 28 d.
   kuriuo iš dalies keičiamas Sprendimas 2012/281/BUSP, kuriuo remiamas Sąjungos pasiūlymas dėl Tarptautinio veiklos kosminėje erdvėje elgesio kodekso įgyvendinant Europos saugumo strategiją
   EUROPOS SĄJUNGOS TARYBA,
   atsižvelgdama į Europos Sąjungos sutartį, ypač į jos 26 straipsnio 2 dalį,
   kadangi:

               (1)

               2012 m. gegužės 29 d. Taryba priėmė Sprendimą 2012/281/BUSP, kuriuo remiamas Sąjungos pasiūlymas dėl Tarptautinio veiklos kosminėje erdvėje elgesio kodekso įgyvendinant Europos saugumo strategiją (1);

               (2)

               Sprendime 2012/281/BUSP numatyta surengti iki trijų daugiašalių ekspertų susitikimų siekiant aptarti pasiūlymą dėl Tarptautinio elgesio kodekso;

               (3)

               daugiašaliai ekspertų susitikimai buvo surengti Vienoje 2012 m. birželio mėn., Kijeve 2013 m. gegužės mėn. ir Bankoke 2013 m. lapkričio mėn.;

               (4)

               sėkmingai pasibaigus Bankoke įvykusiam daugiašaliam ekspertų susitikimui paaiškėjo, kad tarptautinė bendruomenė palankiai vertintų tai, kad būtų surengtas ketvirtas ir galutinis daugiašalis ekspertų susitikimas. Toks susitikimas galėtų vykti Afrikoje;

               (5)

               ketvirtajam galutiniam daugiašaliam ekspertų susitikimui surengti galėtų būti panaudotos pradinės orientacinės finansavimo sumos, nurodytos Sprendime 2012/281/BUSP, lėšos ir tokiu būdu nebereikėtų jokių papildomų išteklių;

               (6)

               todėl Sprendimas 2012/281/BUSP turėtų būti iš dalies pakeistas, kad būtų galima surengti ketvirtąjį galutinį daugiašalį ekspertų susitikimą, ir atitinkamai turėtų būti pratęstas jo taikymo laikotarpis,

         PRIĖMĖ ŠĮ SPRENDIMĄ:
   1 straipsnis
   Sprendimas 2012/281/BUSP iš dalies keičiamas taip:

               1)

               2 straipsnio 1 dalies b punktas pakeičiamas taip:

                           „b)

                           surengiami ne daugiau kaip keturi daugiašaliai ekspertų susitikimai siekiant aptarti pasiūlymą dėl Tarptautinio elgesio kodekso;“;

               2)

               6 straipsnio antra pastraipa pakeičiama taip:
               „Jis nustoja galioti praėjus 28 mėnesiams nuo 4 straipsnio 3 dalyje nurodyto finansavimo susitarimo sudarymo dienos arba praėjus šešiems mėnesiams nuo šio sprendimo priėmimo dienos, jei per tą laikotarpį nebuvo sudarytas finansavimo susitarimas.“;

               3)

               Sprendimo 2012/281/BUSP priedas iš dalies keičiamas taip:

                           a)

                           1 skirsnio (Bendri principai ir tikslai) ketvirtos pastraipos pirma įtrauka pakeičiama taip:

                                       „—

                                       konsultuotis su kaip įmanoma daugiau šalių, kurios vykdo su kosmosu susijusią veiklą arba dar jos nevykdo, kad aptartų šį pasiūlymą ir sužinotų jų nuomonę, visų pirma surengdama ne daugiau kaip keturis daugiašalius ekspertų susitikimus šiam pasiūlymui aptarti,“;

                           b)

                           2.3 skirsnio antraštė pakeičiama taip:
                           „2.3.   3 projektas. Ne daugiau kaip keturių daugiašalių susitikimų surengimas siekiant aptarti pasiūlymą dėl Tarptautinio elgesio kodekso“;

                           c)

                           2.3.3 skirsnis pakeičiamas taip:
                           „2.3.3.   Projekto aprašymas
                           Ne daugiau kaip keturių daugiašalių susitikimų surengimas

                                       —

                                       Siūloma pirmuosius du susitikimus surengti Europoje, o kitus du – už Europos ribų. Sprendimą priims vyriausiasis įgaliotinis, remdamasis UNIDIR pateiktais pasiūlymais.

                                       —

                                       Dėl struktūros, darbotvarkės ir dalyvavimo nuspręs vyriausiasis įgaliotinis, remdamasis UNIDIR pateiktais pasiūlymais.“;

                           d)

                           5 skirsnio „Trukmė“ pirma pastraipa pakeičiama taip:
                           „Planuojama šio projekto įgyvendinimo trukmė yra 28 mėnesiai.“.

         2 straipsnis
   Šis sprendimas įsigalioja jo priėmimo dieną.

      Priimta Briuselyje 2014 m. sausio 28 d.

            Tarybos vardu

            Pirmininkas

         G. STOURNARAS

      (1)  OL L 140, 2012 5 30, p. 68.